Pesalema ya 135 le ya 136 Ps 135, 136 di tlhalosa Jehofa e le Modiri wa sengwe le sengwe se se mo kgatlhang, go farologana gotlhelele le medingwana e e sa tsheleng. Pesalema ya bo136 e tlhamilwe ka tsela ya gore e opelwe ka go tsibogelwa, karolo ya bofelo ya temana nngwe le nngwe e opelwa e le karabo ya karolo ya ntlha. Pesalema e e latelang e tlhalosa maemo a a utlwisang botlhoko a Bajuda kwa Babelona ba ba neng ba batla go obamela Jehofa kwa Siona. Pesalema ya 138 go ya go ya 145 Ps 138–145 ke dipesalema tsa ga Dafide. O batla go ‘baka Jehofa ka pelo ya gagwe yotlhe.’ Ka ntlha yang? A re: “Ka gonne ke dirilwe ka tsela e e boitshegang e e gakgamatsang.” (Pesalema 138:1; 139:14) Mo dipesalemeng tse tlhano tse di latelang, Dafide o rapelela go sirelediwa mo bathong ba ba bosula, go kgalemelwa ka tshiamo, go gololwa mo babogising le go newa kaelo ya go nna le boitshwaro jo bo molemo. O gatelela boipelo jwa batho ba ga Jehofa. (Pesalema 144:15) Fa Dafide a sena go sekaseka bogolo le bomolemo jwa Modimo, o bolela jaana: “Molomo wa me o tla bua pako ya ga Jehofa; mme a nama yotlhe e bake leina la gagwe le le boitshepo ka bosakhutleng, le ka bosaengkae.”—Pesalema 145:21.